怨歌行
作者：薛季宣
朝代：宋

paragraphs: 男兒多負心，女心良易知。
琴音和且諧，何以得淫思。
文君慕相如，慇懃夜于飛。
不惜鷫鸘裘，愁成遠山眉。
茂陵獨何事，爲顰效東施。
興言念疇昔，卿紅怳如璣。
彈作白頭吟，深心寫琴詩。
郎聽弦上聲，妾志終不移。
清商感人情，兩意亦以非。
文君獲所願，相如悟沈迷。
寧能已消渴，琴臺遂同歸。
妾欲理絲桐，絲桐亮以悲。
謂言無終極，當非長別離。